壽王蘇州
作者：張嵲
朝代：宋

paragraphs: 維昔高堂講射蓬，瑞雲吹不散薰風。
十分正滿冰輪桂，一葉將飛露井桐。
元老三朝尊相閥，餘休幾世積陰功。
光芒孕秀星淪昴，神物儲祥嶽降嵩。
淮水筮靈芳裔遠，蜀江波與慶源通。
傳家自有調元手，許國常輸露膽忠。
節勁不凋霜後柏，氣豪長吐雨餘虹。
金隄護掃河循道，蘭省分曹宿在穹。
銅虎屢揚飛盖皂，木牛多足太倉紅。
朝班入簉鵷鴻列，京尹頻令狴犴空。
暫綴漢庭安世橐，来臨吳國館娃宫。
民安泰伯封疆外，日在韋侯嘯詠中。
贊壽一爐金篆籀，捧觴千髻玉玲瓏。
桃開坐閱三千歲，松夢當占十八公。
日望鋒車歌九罭，時韜組甲詠車攻。
如君江左今王導，有客河陽舊石洪。
甄冶從来收朽鈍，涓埃殊未報深崇。
省臺衮衮心何羡，旌斾揺揺思莫窮。
賓綴阻陪稱壽斚，書緘聊復寄詩筒。
西湖十里荷花水，净洗觥船遠祝翁。